La Bibia piemontèisa/Testament Vej/Sacaria/Sacaria 3


Sacarìa

3

Quarta vision: ël gran sacerdòt Giosuè 

Nosgnor a l’ha fame vëdde ‘l gran sacerdòt Giosuè, ch’a stasìa drit dëdnans a l’àngel ëd Nosgnor. Sàtana a stasìa a soa drita për acuselo.Ma l’àngel ëd Nosgnor a l’ha dije a Sàtana: “Che Nosgnor at arpròcia! Che Nosgnor at arpròcia, chiel ch’a l’ha sernù Gerusalem. Vëddes-to nen che chiel-sì a l’é tanme ‘n brandon gavà dal feu?”. Giosuè, ch’a stasìa drit dëdnans a l’àngel, a l’era vestì ‘d vestimente maunëtte. Parèj, l’àngel a l’ha comandà ai sò ëstant: “Gaveje d’adòss cole vestimente spòrche”. Peuj a l’ha dije a Giosuè: “Varda, mi it gavo da còl toe colpe. Fate torna vestì con la ròba da festa”. 

Peui a l’ha comandà ch’a-j butèisso an sla testa na coron-a neta. E a  l’han butaje an sla testa na coron-a neta, peui a l’han vestilo ‘d vestimente bianche dëdnans a l’àngel ëd Nosgnor. 

Peui, l’àngel ëd Nosgnor a l’ha diciarà a Giosuè: “Parèj a nunsia ‘l Signor dl’Univers: Se ti ‘t vivras e travajeras conform ai mè comandament, ti ‘t goerneras mia ca, it saras ël vardian dij mè andron e it faras intré an tra coj ch’as treuvo ambelessì. Scota, donca, Giosuè, gran sacerdòt, e scoté ‘dcò vojàutri, ij sò colega, ch’i seve setà dëdnans a chiel: esse ‘n segn për l’avnì. Mi i mando mè sërvent, lë Smens. Vardé la pera ch’i buto dëdnans a Giosuè: a l’é n’ùnica pera e a l’ha set euj; i-i gravrai ansima n’iscrission. A dis che ‘l Signor dl’Univers, ant un sol di, a dëscancelerà la colpa dë sto pais. An col di-lì minca n’òm a anviterà sò avzin sota soa vis e sota sò fié. I lo diso mi, ël Signor dl’Univers”.

Nòte 

Piemontèis
Bibia
Testament Vej
Sacaria